Radwor (SN/MkWj). Hižo nětko je jasne, zo změje Radworska gmejna lětsa wo wjele mjenje dawkowych dochodow hač spočatnje planowane. To zhonichu radźićeljo a hosćo předwčerawšim na posedźenju gmejnskeho parlamenta. Wjesnjanostka Madeleine Rentsch (Domizniscy přećeljo Minakał) informowaše, zo njezměja kónc lěta planowane 800 000 eurow přemysłoweho dawka w kasy ale jenož něhdźe 300 000 eurow. Hač stat gmejnje pobrachowace 500 000 eurow naruna, tam dotal hišće njewědźa. Hłowna přičina je, zo sej zawody hižo płaćene dawki wróćo žadaja, dokelž njemóžachu koronapandemije dla produkować.
szl_Latn